เชียร์! BTW ลุ้นเทรดเหนือจองโชว์พื้นฐานดี ธุรกิจหลากหลาย
เชียร์! BTW ลุ้นเทรดเหนือจอง โชว์พื้นฐานดี ธุรกิจหลากหลาย ลดความเสี่ยงจากสภาวะเศรษฐกิจ
11 ก.ค. 2559

เชียร์! BTW ลุ้นเทรดเหนือจอง โชว์พื้นฐานดี ธุรกิจหลากหลาย ลดความเสี่ยงจากสภาวะเศรษฐกิจ-ปรับเปลี่ยนการรับงานได้
นายโชติก รัศมีทินกรกุล ประธานเจ้าหน้าที่บริหาร บริษัทบีที เวลธ์ อินดัสตรีส์ จำกัด (มหาชน) หรือ BTW เปิดเผยว่า บริษัทเตรียมนำเงินที่ได้จากการจำหน่ายหุ้นไอพีโอ ไปใช้ในการปรับปรุงพื้นที่โรงงานที่ท่าเรือพาณิชย์สัตหีบ จังหวัดชลบุรี และซื้อเครื่องจักรรวมถึงอุปกรณ์เพื่อรองรับการขยายงานในอนาคต
ทั้งนี้บริษัทมีปริมาณงานในมือ (Backlog) ณ สิ้นไตรมาส 1/59 ที่รอรับรู้รายได้จำนวน 1.17 พันล้านบาท โดยเป็นโครงการที่ดำเนินงานต่อเนื่องมาตั้งแต่ปี 58 และเพิ่งเริ่มโครงการในไตรมาสแรกของปีนี้ แบ่งเป็นงานระบบท่อ เช่น โรงไฟฟ้าบ้านโป่ง มูลค่างานตลอดโครงการ 70 ล้านบาท และโรงไฟฟ้าแม่เมาะ มูลค่างานตลอดโครงการ 202 ล้านบาท
 
ด้าน นายไพบูลย์ นลินทรางกูร ประธานเจ้าหน้าที่บริหาร บริษัทหลักทรัพย์ทิสโก้ จำกัด หรือ บล.ทิสโก้ ผู้จัดการการจัดจำหน่ายและรับประกันการจำหน่ายหุ้นของ BTW เปิดเผยว่า จำนวนหุ้นไอพีโอของ BTW ที่เสนอขายมีจำนวน 156 ล้านหุ้น ราคาพาร์ 0.50 บาท ส่วนราคาหุ้นไอพีโอ 3.75 บาท หลังจากเปิดให้จองซื้อนักลงทุนให้ความสนใจจนจำหน่ายหมดภายในเวลาอันรวดเร็ว โดยบริษัทสามารถระดมเงินทุนได้ถึง 585 ล้านบาท ซึ่งเงินจำนวนนี้จะนำไปปรับปรุงพื้นที่โรงงานที่ท่าเรือสัตหีบ เพื่อรอบรับงานโครงสร้างเหล็กขนาดใหญ่หรือโมดูลในอนาคต รวมถึงจัดซื้อเครื่องจักรและอุปกรณ์
โดยหุ้น BTW นับว่าเป็นหุ้นที่มีพื้นฐานดี จากรากฐานของบริษัท ที่มีการให้บริการลูกค้าหลากหลายธุรกิจ ทำให้ลดความเสี่ยงจากสภาวะเศรษฐกิจและสามารถปรับเปลี่ยนการรับงานได้ตามการเติบโตของแต่ละอุตสาหกรรม วันนี้ถือเป็นฤกษ์ดีที่หุ้น BTW เข้าซื้อขายในตลาดหลักทรัพย์ mai มั่นใจว่าหุ้น BTW จะได้รับความสนใจจากนักลงทุนเป็นอย่างดี
 
สำหรับหุ้น BTW นั้นจะเข้าจดทะเบียนในตลาดหลักทรัพย์ เอ็ม เอ ไอ (mai) ในกลุ่มอสังหาริมทรัพย์และก่อสร้าง ในวันที่ 11 ก.ค.59 โดยมีจำนวนหุ้นจดทะเบียนกับตลาดหลักทรัพย์ฯจำนวน 756,000,000 หุ้น และมีหุ้นชำระแล้ว 756,000,000 หุ้น พาร์หุ้นละ 0.50 บาท คิดเป็นทุนชำระแล้ว 378,000,000 บาทขณะที่ ผลการดำเนินงานของบริษัทปี 2558 มีกำไร 674.80 ล้านบาท เพิ่มขึ้น 43% จากปี 2557 มีกำไร 472.96ล้านบาท
โดยบริษัทประกอบกิจการโฮลดิ้งคอมปะนี โดยมีบริษัท เบสท์เทค แอนด์ เอ็นจิเนียริ่ง จำกัด เป็นบริษัทแกน และประกอบธุรกิจให้บริการแปรรูปผลิตภัณฑ์และโครงสร้างเหล็ก (Steel Fabrication) โดยกลุ่มของงานบริการหลัก ประกอบด้วย งานแปรรูปและประกอบกลุ่มชิ้นงานขนาดใหญ่ หรือ โมดูล (Modularization) ซึ่งเป็นการผลิตกลุ่มชิ้นงานเหล็กหรือระบบการผลิตแยกเป็นหลายโมดูลเพื่อนำไปประกอบในโครงการอุตสาหกรรมหนักขนาดใหญ่ และงานแปรรูปชิ้นงานเหล็ก (Parts Fabrication) ได้แก่ งานระบบท่อ งานแปรรูปและประกอบถังทนแรงดันและถังบรรจุ และงานโครงสร้างเหล็ก
อนึ่ง แหล่งข่าวจากวงการตลาดทุน ให้ราคาเป้าหมายที่ 5 บาท โดยคำนวณจากผลการดำเนินไตรมาส 1/59 มีกำไรเพียง 19.43 ล้านบาท ทั้งที่ผลประกอบการประจำปี 2558 มีกำไร 674.80 ล้านบาท จึงคาดการณ์ว่าผลประกอบการปีนี้อาจต่ำกว่าปีที่แล้ว